Favqulodda vaziyatlardan muhofaza qilish sohasini raqamlashtirish hamda ilmiy va innovatsion faoliyatni rivojlantirish chora-tadbirlari toʻgʻrisida
(resolution, 2025-10-20)

Aholi va hududlarni favqulodda vaziyatlardan muhofaza qilish tizimini raqamli transformatsiya qilish, sohaga sunʼiy intellekt va robototexnika imkoniyatlarini tatbiq etish uchun zarur shart-sharoitlarni yaratish, ilmiy tadqiqot va tajriba-konstruktorlik yoʻnalishlarini oʻzaro integratsiya qilish orqali mahsulot ishlab chiqarish va xizmat koʻrsatishning yaxlit innovatsion zanjirini yaratish maqsadida qaror qilaman: 1. Quyidagilar sohani yaxlit raqamli transformatsiya qilish hamda ilmiy va innovatsion faoliyatni rivojlantirish doirasida istiqboldagi asosiy vazifalar etib belgilansin: (a) 2027-yil 1-dekabrga qadar sohaga masʼul vazirlik va idoralarning tabiiy, texnogen va ekologik xususiyatli favqulodda vaziyatlar monitoringi, axborot almashinuvi va prognozlash kabi axborot tizimlarini umumiy texnik yondashuv asosida yagona platformaga birlashtirish, 2030-yilga qadar zarur axborot infratuzilmasi va resurslarini toʻliq shakllantirish; (b) 2028-yil 1-dekabrga qadar favqulodda vaziyatlar organlari faoliyatiga zamonaviy axborot texnologiyalari va raqamli yechimlarni joriy etish orqali raqamlashtirish darajasini 60 foizga yetkazish; (v) monitoring, prognozlash va profilaktika faoliyatiga sunʼiy intellekt texnologiyalarini joriy etish maqsadida sohada kibertahdidlardan himoyalangan axborot infratuzilmasini yaratish; (g) 2030-yilga qadar sohaga zarur boʻlgan import qilinayotgan avariya-qutqaruv va yongʻin-texnik mahsulotlarni mahalliylashtirish darajasini 30 foizga yetkazish; (d) sohaga oid innovatsion mahsulotlarni yaratish, sinov-tadqiqot ishlarini, muvofiqlikni baholash tizimini va yongʻin-texnik ekspertizasini yanada rivojlantirish. 2. Favqulodda vaziyatlardan muhofaza qilish sohasi doirasida masʼul vazirlik va idoralarning tegishli axborot tizimlari, resurslari, multiservis tarmoqlarini yaratish hamda sunʼiy intellekt texnologiyalarini qoʻllash uchun zarur shart-sharoitlarni tashkil etish maqsadida: (a) 2026-yil 1-yanvardan boshlab 2027-yil yakuniga qadar Favqulodda vaziyatlar vazirligida yuridik shaxs maqomiga ega boʻlmagan “Digital team” idoralararo raqamli jamoa (keyingi oʻrinlarda — Idoralararo raqamli jamoa) faoliyati 1-ilovaga muvofiq vazirlik va idoralar vakillaridan iborat tarkibda yoʻlga qoʻyilsin; (b) quyidagilar Idoralararo raqamli jamoaning asosiy vazifalari etib belgilansin: (i) favqulodda vaziyatlardan muhofaza qilish sohasiga raqamli texnologiyalar, zamonaviy raqamli yechimlar, dasturiy mahsulotlar, elektron xizmatlar va innovatsiyalarni joriy etish uchun zarur shart-sharoitlarni yaratish; (ii) sohani raqamlashtirish borasida tashabbuslar, takliflar ishlab chiqish, loyihalarni har tomonlama qoʻllab-quvvatlash, ularni tatbiq etish (tajriba-sinovlar oʻtkazish) va boshqarish boʻyicha zarur tadbirlarni amalga oshirish; (iii) Idoralararo raqamli jamoa ishtirokchilarining axborot tizimlari (maʼlumotlar bazasi)ni Favqulodda vaziyatlar vazirligining axborot infratuzilmasiga integratsiya qilish choralarini koʻrish; (iv) Idoralararo raqamli jamoa ishtirokchilari oʻrtasida raqamli vositalar yordamida himoyalangan va barqaror axborot almashinuvini joriy etish, kadrlar salohiyatini oshirish, raqamlashtirish boʻyicha samarali strategiyalarni ishlab chiqish; (v) himoyalangan apparat-dasturiy komplekslarni joriy etish, axborot va kiberxavfsizlik tahdidlaridan himoya qilish choralarini koʻrish. Bunda belgilangan vazifalarni amalga oshirishda Idoralararo raqamli jamoa tarkibidagi vazirlik va idoralar tegishli mutaxassislari va moliyaviy resurslari bilan ishtirok etadi. 3. Belgilansinki, Favqulodda vaziyatlar vazirligi va Raqamli texnologiyalar vazirligining muvofiqlashtiruvida: (a) 2026-yil 1-dekabrga qadar Idoralararo raqamli jamoa tomonidan yagona texnologik talablar asosida favqulodda vaziyatlardan muhofaza qilish sohasi yaxlit raqamlashtiriladi; (b) 2027-yil 1-dekabrga qadar vazirlik va idoralarning tegishli axborot resurslari va tizimlari Favqulodda vaziyatlar vazirligining axborot-tahliliy platformalariga integratsiya qilinadi; (v) Idoralararo raqamli jamoaning faoliyatiga xorijiy mutaxassis va ekspertlar jalb etiladi. 4. 2025-yil 1-dekabrga qadar Favqulodda vaziyatlar vazirligida sohaviy tuzilmalarning malakali xodimlari hamda ilmiy-tadqiqot tashkilotlari mutaxassis-ekspertlaridan iborat kross-funksional guruh tashkil etilsin. Bunda kross-funksional guruh 2027-yil yakuniga qadar: (a) sohada amalga oshirilayotgan islohotlarning tashkiliy-texnik, iqtisodiy, huquqiy va metodologik asoslari yaratilishi, mahalliy va ilgʻor xorijiy tajribalarning tahliliy xulosalari shakllantirilishi; (b) favqulodda vaziyatlardan muhofaza qilish tizimini yaxlit raqamlashtirish orqali biznes jarayonlarini maqbullashtirish uchun samarali, yangi va innovatsion yechimlar ishlab chiqilishi; (v) raqamli transformatsiya loyihalarining segmentlari, komponentlari va algoritmlari ishlab chiqilishi, sohaga tatbiq etilishi va takomillashtirilishiga masʼul boʻladi. 5. Favqulodda vaziyatlardan muhofaza qilish sohasini 2026-2027-yillarda raqamli transformatsiya qilish boʻyicha ustuvor loyihalar roʻyxati 2-ilovaga muvofiq tasdiqlansin. 6. Favqulodda vaziyatlar vazirligi Favqulodda vaziyatlar muammolari va yongʻin xavfsizligi ilmiy-tadqiqot instituti Favqulodda vaziyatlar vazirligi ilmiy-innovatsion va sinov-tadqiqot instituti (keyingi oʻrinlarda — Institut) etib qayta tashkil etilsin va quyidagilar Institut faoliyatining asosiy yoʻnalishlari etib belgilansin: (a) favqulodda vaziyatlardan muhofaza qilish sohasida ilmiy-innovatsion loyihalarni shakllantirish hamda sinov-tadqiqot ishlarini amalga oshirish; (b) qurilish materiallarining yongʻin xavfliligi sinfini aniqlash va favqulodda vaziyatlardan muhofaza qilishga moʻljallangan mahsulotlarning xalqaro talablarga muvofiqligini baholash; (v) favqulodda vaziyatlarning oldini olish va bartaraf etishning xalqaro standartlarga mos keladigan yuqori samarali yangi texnologiyalarini ishlab chiqish uchun mahalliy ishlab chiqaruvchilar bilan hamkorlikni yoʻlga qoʻyish; (g) ilgʻor texnologiyalarni ishlab chiqish uchun davlat tuzilmalari, ilmiy markazlar va xususiy sektor bilan oʻzaro hamkorlikni amalga oshirish, xorijiy ixtisoslashgan tashkilotlar bilan tajriba almashish va texnologik loyihalarda ishtirok etish hamda xorijiy mamlakatlarning ilgʻor ilmiy-tadqiqot muassasalari bilan xalqaro aloqalarni rivojlantirish; (d) sodir boʻlgan texnogen xususiyatli favqulodda vaziyatlar (holatlar)ni oʻrganish hamda yongʻin-texnik ekspertizasini oʻtkazish. 7. Oliy taʼlim, fan va innovatsiyalar vazirligi, Favqulodda vaziyatlar vazirligi, Investitsiyalar, sanoat va savdo vazirligi hamda Mudofaa vazirligi huzuridagi Mudofaa sanoati agentligining quyidagi tashabbuslari maʼqullansin: (a) Mudofaa sanoati agentligining Innovatsion texnologiyalar markazini Institutning ilmiy-innovatsiyaviy ishlanmalarini tajriba-konstruktorlik jihatidan taʼminlash va favqulodda vaziyatlardan muhofaza qilish sohasidagi mahsulotlarning tajriba namunalarini yaratish va ularni ishlab chiqish boʻyicha masʼul tashkilot etib belgilash; (b) Institutning ilmiy-innovatsiyaviy ishlanmalarini tijoratlashtirish uchun mahalliy va xorijiy investorlarni, shuningdek, ushbu maqsadlarda imkoniyat va resurslarga ega boʻlgan tadbirkorlarni ularning xohishiga koʻra jalb etish. 8. Belgilansinki: (a) Institut favqulodda vaziyatlardan muhofaza qilish sohasida innovatsion texnologiyalarni rivojlantirish va sinov-tadqiqotlar oʻtkazishga ixtisoslashtirilgan davlat muassasasi hisoblanadi; (b) Institutning bino-inshootlari, sinov-tadqiqot va boshqa infratuzilmasi Toshkent viloyatining Zangiota tumani Erkin qishlogʻi, “Quyoshli” mahalla fuqarolar yigʻini hududida joylashtiriladi; (v) 2027 — 2029-yillarda Institut bino-inshootlarini qurish va jihozlash Favqulodda vaziyatlar vazirligiga investitsiya dasturlarida har yili koʻzda tutiladigan kapital qoʻyilmalarning tegishli limitlari doirasida, Favqulodda vaziyatlar vazirligining budjetdan tashqari mablagʻlari, pulli xizmat koʻrsatishdan tushadigan mablagʻlar, xalqaro moliya institutlari kredit va grantlari, shuningdek, qonunchilikda taqiqlanmagan boshqa manbalar hisobidan moliyalashtiriladi; (g) Institutga favqulodda vaziyatlar vaziri tomonidan lavozimga tayinlanadigan va lavozimidan ozod etiladigan boshliq rahbarlik qiladi; (d) Institut Favqulodda vaziyatlar vazirligining yuridik shaxs maqomiga ega tarkibiy tuzilmasi hisoblanadi; (j) Institutning pulli xizmatlar koʻrsatishdan tushadigan mablagʻlari teng ulushda Institutning harbiy xizmatchi, xizmatchi hamda ishchilarini ijtimoiy himoya qilish hamda moddiy ragʻbatlantirishga, shuningdek, moddiy-texnika bazasini rivojlantirishga yoʻnaltiriladi; (z) 2027-yil 1-yanvardan boshlab Institutda innovatsion loyihalar va sinov-tadqiqot ishlari asosida ishlab chiqilgan, mahalliylashtiriladigan maxsus-texnik, ilmiy-texnik va intellektual mahsulotlarni uch yil muddatga shartnoma tuzish orqali Favqulodda vaziyatlar vazirligi va uning tizimidagi tashkilotlar tomonidan kafolatli xarid qilish mexanizmi joriy etiladi. 9. Favqulodda vaziyatlar vazirligi, Raqamli texnologiyalar vazirligi hamda Oliy taʼlim, fan va innovatsiyalar vazirligining quyidagi takliflariga rozilik berilsin: (a) Favqulodda vaziyatlar vazirligi Raqamlashtirish va axborotni himoyalash boshqarmasi hamda uning hududiy boʻlinmalariga hamda Institutga, tegishincha budjetdan tashqari mablagʻlar hisobidan, bozor konyunkturasidan kelib chiqqan holda raqamli texnologiyalar va tor sohadagi malakali mutaxassislarni shartnoma asosida jalb etish; (b) Dasturiy mahsulotlar va axborot texnologiyalari texnologik parki (IT-park) va uning hududiy filiallari rezidentlarining favqulodda vaziyatlardan muhofaza qilish sohasidagi muammolarning yechimiga qaratilgan startap loyihalarini shakllantirish va ularni inkubatsiya va akseleratsiya dasturlariga kiritish. 10. Mazkur qaror ijrosini monitoring qilib borish rejasi 3-ilovaga muvofiq tasdiqlansin. Bunda: (a) Favqulodda vaziyatlar vazirligi qaror ijrosini monitoring rejasiga asosan har yili 15-fevralga qadar monitoringdan oʻtkazsin hamda monitoring natijalarini Hisob palatasi va Adliya vazirligiga kiritib borsin; (b) Hisob palatasi Adliya vazirligi bilan birgalikda monitoring rejasi asosida qaror ijrosini nazorat qilsin hamda har yili 25-fevralga qadar Oʻzbekiston Respublikasi Prezidenti Administratsiyasiga axborot kiritib borsin; (v) “Ijro.gov.uz” tizimida qaror ijrosini nazoratdan yechishda monitoring rejasida koʻrsatilgan maqsadlarga erishilgani inobatga olinsin. 11. Qaror ijrosini samarali tashkil qilishning quyidagi tartibi belgilansin: (a) qaror ijrosini samarali tashkil qilishga masʼul va shaxsiy javobgar etib favqulodda vaziyatlar vaziri B.B. Kudratxodjayev belgilansin; (b) ustuvor chora-tadbirlar va loyihalarni amalga oshirish doirasida quyidagilar masʼul etib belgilansin: (i) Raqamli texnologiyalar vazirligi — 2026-2027-yillarda sohani raqamlashtirish hamda sohaga sunʼiy intellekt texnologiyalarini tatbiq etish uchun zarur sharoitlarni yaratishga va transformatsiya jarayonlarini muvofiqlashtirib borishga; (ii) Oliy taʼlim, fan va innovatsiyalar vazirligi — sohada ilmiy va innovatsion ishlanmalarni tijoratlashtirish, mahalliy yuqori texnologik, sanoat-tajriba va import oʻrnini bosuvchi hamda eksportga yoʻnaltirilgan innovatsion mahsulotlar ishlab chiqarish jarayoniga ilgʻor zamonaviy texnologiyalarni joriy qilishda koʻmaklashishga; (iii) Investitsiyalar, sanoat va savdo vazirligi, Savdo-sanoat palatasi — ilmiy va innovatsion faoliyatni rivojlantirishga imkoniyat va resurslarga ega boʻlgan tadbirkorlarni, mahalliy va xorijiy investorlarni, shuningdek, sohani raqamlashtirish va ilmiy-innovatsion faoliyatni rivojlantirishga 300 million AQSH dollari ekvivalentida tijorat banklari, xalqaro moliya institutlari va donor mamlakatlar imtiyozli kreditlari hamda venchur fondlarining moliya resurslarini manzilli jalb etishga; (v) har chorakda sohani raqamlashtirish borasida amalga oshirilayotgan chora-tadbirlar natijadorligi va Idoralararo raqamli jamoaning faoliyati favqulodda vaziyatlar va raqamli texnologiyalar vazirlari huzurida muhokama qilinsin; (g) qaror ijrosi natijalarini har olti oyda muhokama qilib borish va masʼul ijrochilar faoliyati samaradorligini oshirish Bosh vazir oʻrinbosarlari A.J. Ramatov, J.A. Qoʻchqorov va J.A. Xodjayev hamda Oʻzbekiston Respublikasi Prezidenti Administratsiyasi departament boshligʻi D.B. Kadirov zimmasiga yuklansin. 12. Ushbu qaror ijrosini nazorat qilish va ijro uchun masʼul tashkilotlar faoliyatini muvofiqlashtirish Oʻzbekiston Respublikasi Bosh vaziri A.N. Aripov zimmasiga yuklansin. Favqulodda vaziyatlar vazirligida faoliyat koʻrsatuvchi “Digital team” idoralararo raqamli jamoaning (Idoralararo raqamli jamoa) tarkibi: (a) Oʻzbekiston Respublikasi favqulodda vaziyatlar vazirining raqamlashtirish, innovatsiya va kiberxavfsizlikni taʼminlash boʻyicha oʻrinbosari — Idoralararo raqamli jamoa rahbari; (b) Oʻzbekiston Respublikasi raqamli texnologiyalar vazirining birinchi oʻrinbosari — Idoralararo raqamli jamoa hamrahbari; (v) Favqulodda vaziyatlar vazirligi — Idoralararo raqamli jamoa ishchi organi; (g) Idoralararo raqamli jamoa ishtirokchilari: